Z Á P I S N I C A   č. 5/2015

zo   zasadnutia Obecného zastupiteľstva v Slaskej, konaného dňa  7. októbra  2015 o 17,00 hod. v kancelárii starostu obce vo volebnom období 2014 - 2018.

Prítomní:
Podľa prezenčnej listiny boli prítomní všetci poslanci obecného zastupiteľstva, starosta obce, hlavná kontrolórka obce a   administratívna pracovníčka obecného úradu. 

Program:
1.	Otvorenie.
2.	Schválenie programu, voľba overovateľov zápisnice a určenie zapisovateľa.
3.	Informácia starostu obce o aktivitách OcÚ.
4.	Majetková agenda:
- Prenájom majetku podľa zverejneného zámeru.
5.	Rozvoj obce – IBV  (vodovod).
6.	Návrh VZN obce Slaská č. 2/2015.
7.	Prefinancovanie projektu EÚ – potok.
8.	Schválenie členov inventarizačných komisií.
9.	Rôzne.
10.	Záver.

K bodu č. 1

Zasadnutie obecného zastupiteľstva otvoril a viedol starosta obce p. Daniel Gelien, ktorý konštatoval, že podľa prezenčnej listiny je  zastupiteľstvo uznášaniaschopné, nakoľko  sú  prítomní všetci poslanci obecného zastupiteľstva. 

K bodu č. 2

Program rokovania  obecného zastupiteľstva  bol  uznesením č. 91/2015 schválený v podobe, ktorá je uvedená v tejto zápisnici. Za zapisovateľku zápisnice určil starosta obce sl. Zuzanu Mojžišovú.  Obecné zastupiteľstvo uznesením č. 92/2015 zvolilo  za overovateľov zápisnice   Ing. Miriam Ťahúňovú a Ing. Miroslava Hrica.

Hlasovanie: za: 5 – Fronc, Gӧth,  Hric, Mikula, Ťahúňová
                     proti: 0
                     zdržal sa: 0
                     nehlasoval: 0

K bodu č. 3

Písomne spracovaná informácia starostu obce o aktivitách OcÚ sa nachádzala v materiáloch na rokovanie obecného zastupiteľstva a preto starosta  dal hneď priestor poslancom obecného zastupiteľstva a otvoril rozpravu k uvedenej informácií. Poslanci nemali žiadne dotazy k uvedenej informácií a tak uznesením č. 93/2015 obecné zastupiteľstvo zobralo na vedomie informáciu starostu obce o aktivitách OcÚ.
Hlasovanie: za: 5 – Fronc, Gӧth,  Hric, Mikula, Ťahúňová
                     proti: 0
                     zdržal sa: 0
                     nehlasoval: 0

K bodu č. 4 

Obec Slaská  zverejnila v čase od 22.9.2015 do 7.10.2015 na úradných tabuliach obce a na internetovej stránke obce zámer na prenajatie svojho majetku, konkrétne časti parcely č. C-KN 611/1, vedený ako ostatné plochy. Uvedený pozemok by si chcela počas realizácie projektu „Protipovodňové opatrenia v obci Slaská“  prenajať spoločnosť Tradestone Slovakia s.r.o. z Trnavy za účelom zriadenia dočasného staveniska. Po tejto informácií starosta obce otvoril rozpravu k predmetnému zámeru. Poslanec Miroslav Hric konštatoval, že dohodnutá výška prenájmu je vzhľadom na miestne podmienky pre obec dostatočne výhodná. Ostatní poslanci nemali žiadne pripomienky a uznesením č. 94/A/2015 zobrali na vedomie informáciu, že zámer obce Slaská na prenájom majetku (časti parcely č. C-KN 611/1) vo vlastníctve obce, bol zverejnený na úradných tabuliach obce a internetovej stránke obce od 22.9.2015 do 7.10.2015. Zároveň uznesením č. 94/B/2015 obecné zastupiteľstvo schválilo podľa § 9a  ods. 9 písm. c) zákona č. 138/1991 Zb. o majetku obcí v znení neskorších predpisov prenájom pôdy (časti parcely č. C-KN 611/1) vo vlastníctve obce, podľa predloženého zámeru v prospech nájomcu – Tradestone Slovakia s.r.o., IČO – 48 151 904, so sídlom L. Janáčka č. 10, 917 01 Trnava, za nájomné v sume 6,00 eur/m2/mesiac, na dobu určitú a to od 8.10.2015 do 31.12.2015 za celkové nájomné v sume 14.994,00 eur. Dôvod hodný osobitného zreteľa v prípade tohto prenájmu je daný tým, že nájomca zriadi na predmetnom pozemku dočasné stanovisko stavby „Protipovodňové opatrenia v obci Slaská“ realizovanej v k.ú. Slaská. O prenájme rozhodlo obecné zastupiteľstvo trojpätinovou väčšinou.

Hlasovanie: za: 5 – Fronc, Gӧth,  Hric, Mikula, Ťahúňová
                     proti: 0
                     zdržal sa: 0
                     nehlasoval: 0

K bodu č. 5

Ďalším bodom rokovania bola lokalita Slaská diely-  IBV. Ide o novú lokalitu na individuálnu bytovú výstavbu, ktorá je plánovaná aj v zmysle platného územného plánu obce. Pri realizácií novej lokality stavebných pozemkov sa vyskytol problém, čo sa týka stavby vodovodu. Momentálny stav je taký, že daná lokalita na základe vyjadrenia vodárenskej organizácie nemôže byť napojená na existujúcu vetvu, lebo tá by kapacitne nepostačovala hlavne s ohľadom na nízky tlak. Danú lokalitu je možné napojiť na vodovod novou trasou, ktorá by začínala v Doline pred strediskom bývalého roľníckeho družstva a viedla by cez Háj postupne k vrchnej časti novej lokality. Nové doplňujúce vodovodné potrubie by bez problémov zásobovalo nielen novovytvorenú lokalitu, ale dokázalo by stabilizovať prívod vody v letných mesiacoch aj do častí obce Packál a Hrabie. Obecné zastupiteľstvo v Slaskej už v minulosti schválilo podanie žiadosti na Environmentálny fond, avšak žiadosť nebola úspešná. V súčasnosti je opäť možné získať finančné zdroje cez žiadosť na Environmentálnom fonde a preto je na zvážení obce, či takúto žiadosť na uvedený projekt opätovne podá. Po tejto informácií starosta obce požiadal poslancov o ich názor k uvedenému bodu programu. Poslanec Miroslav Mikula vyjadril názor, že pokiaľ to zlepší situáciu, čo sa týka dodávky pitnej vody, navrhuje, aby obec uvedenú žiadosť opätovne podala. Poslanec Miroslav Hric vyjadril názor, že ak v prípade úspešnosti žiadosti sa napojením novej lokality výrazne navýši pretlak vody aj v ostatných častiach obce, podanie uvedenej žiadosti akceptuje. Poslanci nemali žiadne pripomienky a uznesením č. 95/2015 obecné zastupiteľstvo schválilo:  
 - Podanie žiadosti na Environmentálny fond o poskytnutie nenávratného finančného príspevku na výstavbu stavebného objektu „SO 201 – vodovod“ v rámci stavby „Slaská – Diely – riešenie lokality pre IBV“ na základe vodoprávneho povolenia Obvodného úradu životného prostredia v Banskej Štiavnici v konaní č. C/2013/01250/ZH-BEZ zo dňa 28.8.2013 podľa rozpočtu v celkovej sume 278.765,24 €.
 - Spolufinancovanie výstavby stavebného objektu „SO 201 – vodovod“ v rámci stavby „Slaská – Diely – riešenie lokality pre IBV“ vo výške 5 % z celkovej sumy podľa rozpočtu v maximálnej výške 13.938,26 € v prípade, že bude žiadosť o nenávratný finančný príspevok schválená Environmentálnym fondom.

Hlasovanie: za: 5 – Fronc, Gӧth,  Hric, Mikula, Ťahúňová
                     proti: 0
                     zdržal sa: 0
                     nehlasoval: 0

K bodu č. 6

Starosta obce v materiáloch na zasadanie obecného zastupiteľstva poslancom doručil aj návrh VZN č. 2/2015, ktorým sa upravujú podmienky na poskytovanie sociálnych služieb v obci Slaská. Návrh  VZN bol zverejnený na internetovej stránke obce  a na úradných tabuliach obce v čase od 21.9.2015 do 6.10.2015 a zo strany občanov neboli doručené k nemu žiadne pripomienky. Obec Slaská by sa chcela v budúcnosti uchádzať o podporu z EÚ v rámci opatrovateľskej služby. Po počiatočnom prieskume záujmu obyvateľov o uvedený projekt je zjavné, že seniorský obyvatelia by o takúto službu mali záujem a obec by vedela aj kapacitne riešiť opatrovateľov pre seniorov. Po týchto informáciách  starosta požiadal poslancov o ich prípadné pripomienky k uvedenému VZN. Poslanec Gӧth sa informoval o dĺžku uvedeného projektu v rámci opatrovateľskej služby. Starosta ho informoval, že dĺžku projektu bude obsahovať až konkrétne zverejnená výzva, ale predpokladá sa, že to bude minimálne 36 mesiacov. Poslanec Miroslav Hric sa opýtal starostu koľko občanov prejavilo záujem stať sa opatrovateľom a či aj prešli kurzom opatrovania. Starosta ho informoval, že z obce by to malo byť spolu 10 občanov a práve teraz prebieha kurz pre opatrovateľov.  Poslanci nemali žiadne dotazy a tak  uznesením č. 96/2015 schválili všeobecne záväzné nariadenie obce Slaská č. 2/2015, ktorým sa upravujú podmienky na poskytovanie sociálnych služieb v obci Slaská.

Hlasovanie: za: 5 – Fronc, Gӧth,  Hric, Mikula, Ťahúňová
                     proti: 0
                     zdržal sa: 0
                     nehlasoval: 0

K bodu č. 7

Vzhľadom na skutočnosť, že obec musí najskôr prefinancovať všetky náklady spojené s projektom „Protipovodňové opatrenia v obci Slaská“ a až  následne na to  môže požiadať o refundáciu, bolo nevyhnutné hľadať riešenie získania finančných zdrojov na samotné prefinancovanie na tzv. prekleňovacie obdobie. Na rokovanie obecného zastupiteľstva starosta obce teda predložil poslancom ponuky na poskytnutie prekleňovacieho úveru od dvoch bánk. Zároveň informoval, že poslal žiadosti viacerým bankám, ale ponuku v stanovenom termíne zaslali len VÚB a.s. Bratislava a Slovenská záručná a rozvojová banka a.s., Bratislava. Starosta ďalej oznámil poslancom obecného zastupiteľstva, že uvedené ponuky dal preštudovať aj nezávislému bankovému analytikovi a ten vyhodnotil ako lepšiu ponuku, ponuku od VÚB banky. Následne starosta obce oboznámil poslancov s obsahom jednotlivých ponúk, na základe ktorých bolo zrejmé, že VÚB banka ponúkla výhodnejšiu ponuku na prekleňovací úver a tiež aj na úver spolufinancovania, s výhodnejšou úrokovou sadzbou a s nižším poplatkom za spracovanie úverov. Po týchto informáciách požiadal starosta obce  poslancov obecného zastupiteľstva o ich  vyjadrenia k tomuto bodu programu. Poslanec Miroslav Hric sa vyjadril, že on po preštudovaní navrhuje požiadať o úver VÚB banku, nakoľko má podľa jeho názoru lepšie podmienky poskytnutia úveru. Ostatní poslanci sa stotožnili s názorom poslanca Hrica a preto obecné zastupiteľstvo uznesením č. 97/2015 schválilo:
-	 Prijatie prekleňovacieho úveru vo výške 920.550,00 eur na projekt „Protipovodňové opatrenia v obci Slaská“, kód projektu ITMS 24120110119 od Všeobecnej úverovej banky, a.s..
-	Prijatie investičného úveru vo výške 24.000,00 eur na financovanie vlastných zdrojov spolufinancovania projektu „Protipovodňové opatrenia v obci Slaská“, kód projektu ITMS 24120110119 od Všeobecnej úverovej banky, a.s..
-	Zabezpečenie oboch úverov formou vystavenia vlastnej blankozmenky obce Slaská a podpísanie dohody o vyplňovacom práve k blankozmenke uzavretej medzi obcou Slaská a Všeobecnou úverovou bankou, a.s. vo forme a obsahom akceptovateľným pre veriteľa.
-	Zabezpečenie oboch úverov formou zriadenia záložného práva na pohľadávku z osobitného účtu v prospech Všeobecnej úverovej banky, a.s..

Hlasovanie: za: 5 – Fronc, Gӧth,  Hric, Mikula, Ťahúňová
                     proti: 0
                     zdržal sa: 0
                     nehlasoval: 0

K bodu č. 8

Ďalším bodom rokovania  bolo menovanie členov inventarizačnej komisie v obci Slaská. Starosta obce predložil písomný návrh každému poslancovi spolu s materiálmi na rokovanie a tak ihneď požiadal poslancov o ich prípadné ďalšie návrhy. Podľa predloženého návrhu sú za členov inventarizačnej komisie navrhnutí: Ing. Miriam Ťahúňová, Ing. Arnošt Göth, Ing. Miroslav Hric, Zdeno Fronc a Miroslav Mikula. Poslanci nemali žiadne iné návrhy  a preto uznesením č. 98/2015 schválili členov inventarizačnej komisie na vykonanie riadnej inventarizácie k 31.12.2015 podľa predloženého návrhu.
 
Hlasovanie: za: 5 – Fronc, Gӧth,  Hric, Mikula, Ťahúňová
                     proti: 0
                     zdržal sa: 0
                     nehlasoval: 0

K bodu č. 9

Na predošlom zasadnutí obecného zastupiteľstva bola vyhodnotená obchodná verejná súťaž č. 01/2015, v ktorej bol predmetom súťaže prebytočný majetok a to konkrétne pozemok, ktorý sa nachádza v k.ú. Kosorín. Keďže sa do súťaže zapojil iba jeden záujemca, obecné zastupiteľstvo odmietlo doručený návrh. Z uvedeného dôvodu starosta opätovne navrhuje obecnému zastupiteľstvu vyhlásenie  OVS  na predaj nehnuteľnosti – pozemok parcela č. C-KN 2173, vedená ako lesné pozemky o výmere 3806 m2, ktorý sa nachádza  v k.ú. Kosorín. Ide o nepotrebný majetok vo vlastníctve obce Slaská. Uvedený pozemok sa nachádza v k.ú. Kosorín, mimo zastavaného územia obce. Poslanci nemali žiadne pripomienky a uznesením č. 99/2015/A  schválili za prebytočný majetok obce Slaská: pozemok parcela č. C-KN 2173, vedená ako lesné pozemky o výmere 3806 m2, zapísaná na LV č. 1602 v k.ú. Kosorín, obec Kosorín, okres Žiar nad Hronom. Následne na to uznesením č. 99/2015/B schválili prevod uvedeného prebytočného majetku na základe uskutočnenia obchodnej verejnej súťaže v zmysle § 9a ods. 1 písm. a) zákona SNR č. 138/1991 Zb. o majetku obcí v znení neskorších predpisov, pre úspešného uchádzača obchodnej verejnej súťaže. A uznesením č. 99/2015/C obecné zastupiteľstvo schválilo podmienky obchodnej verejnej súťaže v zmysle § 9 ods. 2 písm. b) zákona SNR č. 138/1991 Zb. o majetku obcí v znení neskorších predpisov na prevod nehnuteľného majetku obce Slaská:
Súťaž sa začína dňom  jej uverejnenia na úradných tabuliach obce Slaská, na webovom sídle obce Slaská a v regionálnej tlači. Písomné cenové ponuky je treba doručiť Obecnému úradu v Slaskej v zalepenej obálke s označením OVS – 02/2015 s poznámkou „NEOTVÁRAŤ“.  Ponuky sa môžu predkladať len v slovenskom jazyku. Písomný návrh musí obsahovať – obchodné meno, resp. meno a priezvisko navrhovateľa; IČO, resp. dátum narodenia navrhovateľa; sídlo, resp. bydlisko navrhovateľa; parcelné číslo pozemku a jeho výmeru;  návrh ceny za jeden m2 pozemku; termín a spôsob platby kúpnej ceny. Ak predmetný návrh nebude obsahovať uvedené údaje, nebude zaradený do súťaže, aj keď bude podaný v určenej lehote. Navrhovatelia nemajú nárok na náhradu nákladov spojených s účasťou na súťaži. Po doručení nemožno návrh meniť, dopĺňať alebo odvolať. Vyhlasovateľ sa zaväzuje v lehote do 10 pracovných dní od schválenia víťazného návrhu obecným zastupiteľstvom oznámiť vybraný návrh prostredníctvom informácie zverejnenej na webovom sídle vyhlasovateľa. V tej istej lehote sa vyhlasovateľ zaväzuje oznámiť prijatie vybraného návrhu úspešnému navrhovateľovi a upovedomiť účastníkov súťaže, ktorí v súťaži neuspejú, že ich návrhy sa odmietli. Vyhlasovateľ si vyhradzuje právo odmietnuť všetky predložené návrhy. Víťazný návrh musí byť schválený obecným zastupiteľstvom. Vyhlasovateľ oznamuje, že najnižšia ponuka ceny nemôže klesnúť pod 0,40 €/m2. Písomné návrhy je možné doručiť osobne, poštou alebo kuriérskou službou na adresu: Obecný úrad Slaská, súp. č. 17, 966 22 Lutila, v termíne do 6.11.2015, vrátane dňa 6.11.2015 do 15,00 hod.

Hlasovanie: za: 5 – Fronc, Gӧth,  Hric, Mikula, Ťahúňová
                     proti: 0
                     zdržal sa: 0
                     nehlasoval: 0

Starosta obce v tomto bode požiadal poslancov aj o schválenie uvoľnenia  finančných prostriedkov z rezervného fondu obce v celkovej výške 8938,36 €. Uvedené financie budú použité na úhradu spolufinancovania projektu „Kamerový systém v obci Slaská“ a na úhradu nákladov za vypracovanie projektovej dokumentácie „ Modernizácia domu smútku a okolia“. Poslanci nemali pripomienky a uznesením č.100/2015 schválili:
-uvoľnenie finančných prostriedkov z rezervného fondu obce v sume 1.498,36 eur na spolufinancovanie projektu „Kamerový systém v obci Slaská“. 
- uvoľnenie finančných prostriedkov z rezervného fondu obce v sume 7.440,00 eur na úhradu nákladov za vypracovanie projektovej dokumentácie stavby „Modernizácia domu smútku a okolia“.
Hlasovanie: za: 5 – Fronc, Gӧth,  Hric, Mikula, Ťahúňová
                     proti: 0
                     zdržal sa: 0
                     nehlasoval: 0

Starosta obce ďalej v tomto bode navrhol, aby sa hlavnej kontrolórke obce sl. Lucii Borošovej schválila odmena za jej doterajšiu prácu. Uviedol, že hlavná kontrolórka si svoju prácu vykonáva zodpovedne. Z uvedeného dôvodu jej navrhuje vyplatenie odmeny za III. štvrťrok 2015 vo výške 30% € v brutto zo súčtu mesačných platov júl, august a september. Poslanci nemali pripomienky a uznesením č. 101/2015 schválili  hlavnej kontrolórke obce odmenu za III. štvrťrok 2015 vo výške 30 % brutto zo súčtu mesačných platov za júl, august a september 2015.

Hlasovanie: za: 5 – Fronc, Gӧth,  Hric, Mikula, Ťahúňová
                     proti: 0
                     zdržal sa: 0
                     nehlasoval: 0

Obec Slaská je vlastníkom nehnuteľností, ktoré susedia s pozemkom pani Mikovej zo Žiaru nad Hronom. Z listinných podkladov je zrejmé, že časť pozemku p. Mikovej bola v minulosti prevedená omylom do jej vlastníctva a z uvedeného dôvodu a z dôvodu vysporiadania vlastníckych vzťahov, obec Slaská dala vyhotoviť geometrický plán. Vypracovaný geometrický identifikoval tento pozemok ako pozemok parcela č. C-KN č. 544/2, vedený ako zastavané plochy a nádvoria o výmere 70 m2. Starosta preto požiadal pani Mikovú o symbolické odkúpenie uvedeného pozemku. Pani Miková súhlasila a uvedený pozemok obci predá. Po tejto informácií starosta požiadal poslancov o ich pripomienky k uvedenému bodu rokovania. Poslanci nemali žiadne pripomienky a preto uznesením č. 102/2015 schválili: Kúpu nehnuteľnosti v prospech obce Slaská a to: pozemok parcela č. C-KN 544/2, vedená ako zastavané plochy o výmere 70 m2 (zodpovedajúca výmera 70 m2), zameraná geometrickým plánom č. 44562578-78/2015, ktorá sa vyčleňuje z parcely C-KN č. 544, zapísanej na LV č. 348 v k.ú. Slaská, od predávajúcej – Alena Miková, nar. 27.3.1956, bytom Hurbanova č. 1/30, 965 01 Žiar nad Hronom, za kúpnu cenu spolu v sume 1,00 eur.

Hlasovanie: za: 5 – Fronc, Gӧth,  Hric, Mikula, Ťahúňová
                     proti: 0
                     zdržal sa: 0
                     nehlasoval: 0

Písomne spracovaný návrh prebytočnosti majetku sa nachádzal v materiáloch na zasadnutie obecného zastupiteľstva. Ide o  rodinný dom súp. č. 169, rodinný dom súp. č. 170, pozemok parcela č. C-KN 541/1, vedená ako zastavané plochy a nádvoria o výmere 75 m2, pozemok parcela č. C-KN 541/3, vedená ako zastavané plochy a nádvoria o výmere 360 m2, pozemok parcela č. C-KN 543/1, vedená ako zastavané plochy a nádvoria o výmere 60 m2, pozemok parcela č. C-KN 543/2, vedená ako zastavané plochy a nádvoria o výmere 35 m2, pozemok parcela č. C-KN 544/2, vedená ako zastavané plochy a nádvoria o výmere 70 m2, pozemok parcela č. C-KN 545/1, vedená ako záhrady o výmere 204 m2 a pozemok parcela č. C-KN 546, vedená ako zastavané plochy a nádvoria o výmere 16 m2, všetky nehnuteľnosti zamerané geometrickým plánom č. 44562578-78/2015 v k.ú. Slaská, obec Slaská, okres Žiar nad Hronom. Tento majetok obec v minulosti odkúpila so zámerom, aby nebol predaný neprispôsobivým občanom. Starosta obce informoval poslancov, že obec v budúcnosti neplánuje využitie týchto stavieb a pozemkov a preto by navrhoval tento majetok obce schváliť za prebytočný a jeho prevod na iného vlastníka riešiť formou vyhlásenia obchodnej verejnej súťaže. Po tejto informácií starosta ihneď otvoril rozpravu. Poslanec Gӧth vyjadril názor, že súhlasí s vyhlásením obchodnej verejnej súťaže, nakoľko ide naozaj o majetok, ktorý je pre obec nepotrebný a na jeho odkúpenie si obec zobrala úver. Uviedol, že predajom tohto majetku a následným vyplatením finančných prostriedkov Prima Banke a.s. si obec môže znížiť úverové zaťaženie. Ostatní poslanci sa stotožnili s názorom poslanca Gӧtha a uznesením č. 103/2015A obecné zastupiteľstvo schválilo za prebytočný majetok obce Slaská: rodinný dom súp. č. 169, rodinný dom súp. č. 170, pozemok parcela č. C-KN 541/1, vedená ako zastavané plochy a nádvoria o výmere 75 m2, pozemok parcela č. C-KN 541/3, vedená ako zastavané plochy a nádvoria o výmere 360 m2, pozemok parcela č. C-KN 543/1, vedená ako zastavané plochy a nádvoria o výmere 60 m2, pozemok parcela č. C-KN 543/2, vedená ako zastavané plochy a nádvoria o výmere 35 m2, pozemok parcela č. C-KN 544/2, vedená ako zastavané plochy a nádvoria o výmere 70 m2, pozemok parcela č. C-KN 545/1, vedená ako záhrady o výmere 204 m2 a pozemok parcela č. C-KN 546, vedená ako zastavané plochy a nádvoria o výmere 16 m2, všetky nehnuteľnosti zamerané geometrickým plánom č. 44562578-78/2015 v k.ú. Slaská, obec Slaská, okres Žiar nad Hronom. Uznesením č. 103/2015B obecné zastupiteľstvo schválilo prevod uvedeného prebytočného majetku na základe uskutočnenia obchodnej verejnej súťaže v zmysle § 9a ods. 1 písm. a) zákona SNR č. 138/1991 Zb. o majetku obcí v znení neskorších predpisov, pre úspešného uchádzača obchodnej verejnej súťaže. A následne na to obecné zastupiteľstvo uznesením č. 103/2015/C schválilo podmienky obchodnej verejnej súťaže v zmysle § 9 ods. 2 písm. b) zákona SNR č. 138/1991 Zb. o majetku obcí v znení neskorších predpisov na prevod nehnuteľného majetku obce Slaská:
Súťaž sa začína dňom  jej uverejnenia na úradných tabuliach obce Slaská, na webovom sídle obce Slaská a v regionálnej tlači. Písomné cenové ponuky je treba doručiť Obecnému úradu v Slaskej v zalepenej obálke s označením OVS – 03/2015 s poznámkou „NEOTVÁRAŤ“.  Ponuky sa môžu predkladať len v slovenskom jazyku. Písomný návrh musí obsahovať – obchodné meno, resp. meno a priezvisko navrhovateľa; IČO, resp. dátum narodenia navrhovateľa; sídlo, resp. bydlisko navrhovateľa; označenie stavieb, parcelné čísla pozemkov a ich výmeru;  návrh celkovej ceny; termín a spôsob platby kúpnej ceny. Ak predmetný návrh nebude obsahovať uvedené údaje, nebude zaradený do súťaže, aj keď bude podaný v určenej lehote. Navrhovatelia nemajú nárok na náhradu nákladov spojených s účasťou na súťaži. Po doručení nemožno návrh meniť, dopĺňať alebo odvolať. Vyhlasovateľ sa zaväzuje v lehote do 10 pracovných dní od schválenia víťazného návrhu obecným zastupiteľstvom oznámiť vybraný návrh prostredníctvom informácie zverejnenej na webovom sídle vyhlasovateľa. V tej istej lehote sa vyhlasovateľ zaväzuje oznámiť prijatie vybraného návrhu úspešnému navrhovateľovi a upovedomiť účastníkov súťaže, ktorí v súťaži neuspejú, že ich návrhy sa odmietli. Vyhlasovateľ si vyhradzuje právo odmietnuť všetky predložené návrhy. Víťazný návrh musí byť schválený obecným zastupiteľstvom. Vyhlasovateľ oznamuje, že najnižšia ponuka ceny nemôže klesnúť pod 21.500 €. Písomné návrhy je možné doručiť osobne, poštou alebo kuriérskou službou na adresu: Obecný úrad Slaská, súp. č. 17, 966 22 Lutila, v termíne do 6.11.2015, vrátane dňa 6.11.2015 do 15,00 hod.

Hlasovanie: za: 5 – Fronc, Gӧth,  Hric, Mikula, Ťahúňová
                     proti: 0
                     zdržal sa: 0
                     nehlasoval: 0

K bodu č. 10

Starosta obce poďakoval všetkým za účasť na zasadnutí obecného zastupiteľstva. Termín ďalšieho zasadnutia obecného zastupiteľstva určil na 9. decembra 2015. 

Zapísala: Zuzana  M o j ž i š o v á, v.r.

Daniel G e l i e n, v.r.
starosta obce

Ing. Miriam   Ť a h ú ň o v á, v.r. 
overovateľka

Ing. Miroslav  H r i c, v.r.
overovateľ